ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1022/96 υποβολή: David Thomas (PSE) προς την Επιτροπή (3 Μαΐου 1996)

Θέμα: Ποτοπωλεία συμβεβλημένα με αποκλειστικό προμηθευτή

Αναγνωρίζοντας τη σπουδαιότητα που έχουν τα ποτοπωλεία τα οποία είναι συμβεβλημένα με αποκλειστικό προμηθευτή όχι μόνο για τη ζυθοποιία εντός του Ηνωμένου Βασιλείου αλλά και σε άλλα μέρη της ΕΕ, θα μπορούσε η Επιτροπή να αναφέρει πόσες παρατηρήσεις έχει λάβει στο Πράσινο Βιβλίο για τις συνολικές εξαιρέσεις και το είδος των παρατηρήσεων αυτών;

Απάντηση του κ. Van Miert εξ ονόματος της Επιτροπής (23 Μαΐου 1996)

Ο κανονισμός της Επιτροπής αριθ. 1984/83 (ΕΟΚ) ((ΕΕ L 173 της 30.06.1983. )) της 22 Ιουνίου 1983 για την εφαρμογή του άρθρου 85, παράγραφος 3 της συνθήκης ΕΚ σε κατηγορίες συμφωνιών αποκλειστικής προμήθειας περιέχει τους γενικούς κανόνες για τις συμφωνίες αποκλειστικής προμήθειας και ιδιαίτερες διατάξεις για τις συμφωνίες προμήθειας μπύρας (τη λεγόμενη εξαίρεση μπύρας) και τις συμφωνίες σταθμών εξυπηρέτησης. Ο κανονισμός αυτός και ο κανονισμός αριθ. 1983/83 (1) για τις συμφωνίες αποκλειστικής διανομής λήγουν το Δεκέμβριο του 1997. Επιπλέον η εξαίρεση ατέλειας λήγει στο τέλος του 1999.

Η Επιτροπή θεώρησε συνεπώς χρήσιμο να εξετάσει τη δυνατότητα διαβουλεύσεων για την εφαρμογή των κοινοτικών κανόνων ανταγωνισμού σε κάθετους περιορισμούς (το κοινό στοιχείο των παραπάνω εξαιρέσεων), και για το σκοπό αυτό να προετοιμάσει ένα πράσινο βιβλίο για κάθετους περιορισμούς που θα περιέχει πολλές δυνατές εναλλακτικές λύσεις. Η Επιτροπή προετοιμάζει αυτό το πράσινο βιβλίο και έτσι δεν έχει ακόμη λάβει σχετικές παρατηρήσεις.

Ωστόσο, κατά τη σύνταξη του σχεδίου του πράσινου βιβλίου η Επιτροπή είχε άτυπες επαφές με όλους τους τομείς της βιομηχανίας. Σε ό,τι αφορά τη ζυθοποιία, οι επαφές αυτές περιλάμβαναν εκπροσώπους των ευρωπαϊκών ομοσπονδιών ζυθοποιών (που ζήτησαν την ανανέωση της υπάρχουσας εξαίρεσης), των καταναλωτών μπύρας και των ιδιοκτητών ποτοπωλείων. Επίσης πραγματοποιήθηκαν συναντήσεις με ορισμένους μεμονωμένους ζυθοποιούς ενώ η Ένωση ζυθοποιών του Ηνωμένου Βασιλείου και η ομοσπονδία ποτοπωλών ζήτησαν ήδη να ανανεωθεί η εξαίρεση για τη μπύρα.

Η διαδικασία διαβουλεύσεων για το πράσινο βιβλίο δεν έχει ακόμη ξεκινήσει. Η Επιτροπή προτίθεται πάντως να διαθέσει αρκετούς μήνες για όλα τα ενδιαφερόμενα μέρη ώστε να κάνουν τις παρατηρήσεις τους για το πράσινο βιβλίο μόλις δημοσιευθεί, σχετικά με τις εναλλακτικές λύσεις που περιέχει για τους μελλοντικούς προσανατολισμούς των κοινοτικών κανόνων ανταγωνισμού σε ό,τι αφορά τους κάθετους περιορισμούς, μέρος των οποίων αποτελούν οι συμφωνίες αποκλειστικής προμήθειας μπύρας.
ΓΡΑΠΤΗ ΕΡΩΤΗΣΗ E-0083/96 υποβολή: Iρigo Mιndez de Vigo (PPE) προς το (30 Ιανουαρίου 1996)

Θέμα: Απέλαση ΜΚΟ από την Ρουάντα

Η κυβέρνηση της Ρουάντας απέλασε το προσωπικό 38 διεθνών μη κυβερνητικών οργανώσεων που εργάζονταν στη χώρα αυτή και απαγόρευσε τη δραστηριότητα άλλων 18.

Πώς σχολιάζει το Συμβούλιο την ενέργεια αυτή της Κυβέρνησης της Ρουάντα;

Απάντηση (11 Ιουνίου 1996)

Το Συμβούλιο αποδίδει μεγάλη σημασία στο έργο των ΜΚΟ στη Ρουάντα, των οποίων οι προσπάθειες επικεντρώνονται στα πλέον ενδεή τμήματα του πληθυσμού. Οι ΜΚΟ επιτελούν σημαντικό ανθρωπιστικό έργο για την ανακούφιση του πληθυσμού και συμβάλλουν στην ανοικοδόμηση της χώρας.

Το Συμβούλιο εκφράζει ικανοποίηση για τις πρόσφατες προσπάθειες της κυβέρνησης της Ρουάντα και των ΜΚΟ να επιτύχουν μια αμοιβαίως αποδεκτή συμφωνία για τις συνθήκες λειτουργίας των ΜΚΟ. Το Συμβούλιο έχει έλθει σε επαφή με τις αρχές της Ρουάντα επιδιώκοντας να ενθαρρύνει τη διαδικασία αυτή.
ΓΡΑΠΤΗ ΕΡΩΤΗΣΗ E-0935/96 υποβολή: Shaun Spiers (PSE) προς την Επιτροπή (23 Απριλίου 1996)

Θέμα: Πρόταση για έκδοση Λευκής Βίβλου για τις Ενώσεις

Πότε προτίθεται η Επιτροπή να εκδώσει τη Λευκή Βίβλο για τις Ενώσεις, την οποία περιμένουν ανυπόμονα όλες οι ενώσεις της Ευρωπαϊκής Ένωσης και θα μπορούσε η Επιτροπή να εξηγήσει τους λόγους της καθυστέρησης που παρατηρείται;

Απάντηση του κ. Παπουτσή εξ ονόματος της Επιτροπής (28 Μαΐου 1996)

Η προτεινόμενη Λευκή Βίβλος για τις ενώσεις και τα ιδρύματα αναμένεται να εγκριθεί πολύ σύντομα από την Επιτροπή. Η Επιτροπή θεώρησε ότι ήταν απαραίτητο να γίνουν διαβουλεύσεις με τα κινήματα τα σχετικά με τις ενώσεις και τα ιδρύματα, έτσι ώστε να εξασφαλιστεί ότι η Λευκή Βίβλος θα καλύπτει πολλά από τα ζητήματα που αντιμετωπίζουν τα κινήματα αυτά στο έργο τους στην Ευρώπη. Είχε επίσης σημασία να συμπεριληφθούν περαιτέρω πληροφορίες για τον τομέα αυτό όσον αφορά τη Φινλανδία, τη Σουηδία και την Αυστρία, για να εξασφαλιστεί ότι η Λευκή Βίβλος θα ανταποκρίνεται στις ανάγκες των οργανώσεων αυτών των κρατών μελών.

Η Λευκή Βίβλος θα συζητηθεί σε μια προσεχή συνεδρίαση της Επιτροπής και θα δημοσιευθεί στο κοντινό μέλλον, πράγμα που θα αποτελέσει σημαντική συμβολή στην οικοδόμηση μιας Ευρώπης που θα είναι πιο κοντά στους πολίτες.
ΓΡΑΠΤΗ ΕΡΩΤΗΣΗ E-1481/96 υποβολή: Αλέξανδρος Αλαβάνος (GUE/NGL) προς την Επιτροπή (12 Ιουνίου 1996)

Θέμα: Πορεία του Υποπρογράμματος 5 Στερεάς Ελλάδας, Μέτρο 2: «Κοινωνικές Υποδομές» του 2ου ΚΠΣ

Στο Μέτρο 5.2 του ΠΕΠ Στερεάς Ελλάδας προβλέπονται χρηματοδοτήσεις για Κοινωνικές Υποδομές, στην Υγεία - Πρόνοια που αφορούν τους κατοίκους των νομών της περιφέρειας. Πιο συγκεκριμένα, στόχος είναι να προστεθούν 500 περίπου κλίνες στην Περιφέρεια με την κατασκευή του Περιφερειακού Νοσοκομείου στη Λαμία και υποδομές υγείας που εμπεριέχονται στα πλαίσια του εθνικού δικτύου νοσοκομειακής περίθαλψης. Η κατανομή των χρηματοδοτήσεων προέβλεπε 1.500.000 Ecu για το 1994 και 3.052.000 Ecu για το 1995.

1. Τι ποσοστό απορρόφησης υπάρχει για το 1994 και το 1995;

2. Εάν υπάρχουν καθυστερήσεις απορρόφησης, ποιες είναι οι κύριες αιτίες αυτών;

3. Μπορούν να παρουσιαστούν στοιχεία εξέλιξης του φυσικού αντικειμένου;

Κοινή απάντηση της κας Wulf-Mathies εξ ονόματος της Επιτροπής στις γραπτές ερωτήσεις E-1479/96, E-1480/96, E-1481/96, E-1482/96, E-1483/96, E-1484/96, E-1485/96 και E-1486/96 (26 Ιουνίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0419/96 υποβολή: Γιάννος Κρανιδιώτης (PSE) προς το (29 Φεβρουαρίου 1996)

Θέμα: Προκλητικές ενέργειες της Τουρκίας στο Αιγαίο

Η βραχονησίδα Ίμια ανήκει στην ελληνική επικράτεια, και συγκεκριμένα στο νησιωτικό πλέγμα της Δωδεκανήσου, με βάση τη συμφωνία Ιταλίας-Τουρκίας του 1932 και τη συνθήκη των Παρισίων του 1947, όταν τα Δωδεκάνησα μεταβιβάστηκαν στην Ελλάδα.

Εντούτοις η τουρκική κυβέρνηση στα πλαίσια της πάγιας πολιτικής της για αμφισβήτηση του καθεστώτος του Αιγαίου διεκδικεί με ενέργειές της τη βραχονησίδα Ίμια. Η ελληνική κυβέρνηση έχει διαμαρτυρηθεί προς την τουρκική πλευρά και έχει ενημερώσει σχετικά το Συμβούλιο Υπουργών.

Ερωτάται το Συμβούλιο τι προτίθεται να πράξει για να υποστηρίξει τα κυριαρχικά δικαιώματα ενός κράτους μέλους της ΕΕ;

Κοινή απάντηση στις γραπτές ερωτήσεις E-0419/96 και E-0420/96 (25 Ιουνίου 1996)

Το Συμβούλιο Γενικών Υποθέσεων συζήτησε την κατάσταση στο Αιγαίο το Φεβρουάριο και εξέφρασε ανησυχία για τις πρόσφατες εξελίξεις, οι οποίες επηρεάζουν την Ένωση εν γένει και τις σχέσεις της με την Τουρκία.

Το Συμβούλιο ζήτησε από τα μέρη να εξακολουθήσουν να ασκούν αυτοσυγκράτηση και να αποφύγουν κάθε ενέργεια που μπορεί να αυξήσει την ένταση καθώς και κάθε επίδειξη ένοπλης δύναμης.

Το Συμβούλιο επίσης παρότρυνε την Ελλάδα και την Τουρκία να δημιουργήσουν μεταξύ τους ένα μηχανισμό πρόληψης των κρίσεων και έκρινε ότι η διαφορά και τα εδαφικά προβλήματα πρέπει να διακανονισθούν μόνο διά των νομίμων οδών, π.χ. με προσφυγή στο Διεθνές Δικαστήριο.
ΓΡΑΠΤΗ ΕΡΩΤΗΣΗ E-0701/96 υποβολή: Josι Valverde Lσpez (PPE) προς την Επιτροπή (26 Μαρτίου 1996)

Θέμα: Πιστώσεις από το ΕΤΠΑ, το ΕΚΤ και το ΕΓΤΠΕ-Τμήμα Προσανατολισμού κατά την περίοδο 1989-93

Κατά την ανάλυση των πιστώσεων που βάρυναν το ΕΓΤΠΑ, το ΕΚΤ και το ΕΓΤΠΕ-Τμήμα Προσανατολισμού στην περίοδο 1989-1993, παρατηρούνται έντονες διαφορές.

Έτσι η Ιταλία που, το 1991, έλαβε πιστώσεις ύψους 1.336,26 εκατομ. Ecu, το 1993 πέρασε στις 3.406,6 εκατομ. Ecu, δηλαδή διπλασίασε το ύψος των πιστώσεων που έλαβε. Αντιθέτως, η Ισπανία, μεταξύ 1992 και 1993, υπέστη σημαντική πτώση των πιστώσεών της και βρέθηκε κάτω από την Ιταλία με πιστώσεις, το 1993, που ανέρχονταν μόνο σε 2.971,3 εκατομ. Ecu.

Μπορεί η Επιτροπή να μας εξηγήσει ποιοι είναι οι σημαντικότεροι παράγοντες που δικαιολογούν τόσο μεγάλες διαφορές;

Απάντηση της κ. Wulf-Mathies εξ ονόματος της Επιτροπής (23 Απριλίου 1996)

Η χρηματοοικονομική διαχείριση των παρεμβάσεων των διαρθρωτικών ταμείων αντικατοπτρίζει την πρόοδό της υλοποίησης των έργων. Αυτό σημαίνει ότι η διαχρονική εξέλιξη των πληρωμών εξαρτάται από τη θέση σε εφαρμογή των προγραμμάτων.

Έτσι, τα κράτη μέλη των οποίων η πρόοδος των κοινοτικών πλαισίων στήριξης της περιόδου 1989-1993 υπήρξε ικανοποιητική, έλαβαν περισσότερους πόρους στην έναρξη της περιόδου απότι στο τέλος της. Αντιθέτως, τα κράτη μέλη αυτά στα οποία καθυστέρησε σημαντικά η έναρξη έλαβαν λίγες πιστώσεις στην αρχή και περισσότερες στο τέλος. Συνολικά, κάθε κράτος μέλος θα λάβει για το σύνολο της περιόδου 1989-1993 τις πληρωμές τις οποίες δικαιούται.
ΓΡΑΠΤΗ ΕΡΩΤΗΣΗ E-0768/96 υποβολή: Ben Fayot (PSE) προς την Επιτροπή (1 Απριλίου 1996)

Θέμα: Διάταξη η οποία καθιερώνει δυσμενή διάκριση στη βελγική νομοοθεσίά περί ασφαλειών

Στο βελγικό νόμο της 27ης Μαρτίου 1995 σχετικά με τους μεσάζοντες στο χώρο των ασφαλειών και την πώληση ασφαλιστικών προϊόντων, το άρθρο 10, σημείο 5, ορίζει ότι ο ασφαλιστικος μεσάζων «πρέπει να εγγυάται ότι είναι σύμφωνα με τις βελγικές κανονιστικές και νομοθετικές διατάξεις γενικού ενδιαφέροντος τα προϊόντα που προσφέρει προκειμένου για ασφαλιστικές συμβάσεις οι οποίες συνάπτονται με ασφαλιστικές επιχειρήσεις που δεν έχουν εγκριθεί στο Βέλγιο».

Η διάταξη αυτή δεν δημιουργεί δυσμενείς διακρίσεις, εφόσον αφορά μόνο τις συμβάσεις που συνάπτονται στο πλαίσιο ελεύθερης παροχής υπηρεσιών; Η αναφορά στην έγκριση που έχει δοθεί από το Βέλγιο δεν συνιστά δυσμενή διάκριση και μάλιστα αντίθεση στην αρχή του «ευρωπαϊκού διαβατηρίου» που καθιερώνεται από τις Οδηγίες της 3ης γενεάς;

Επίσης, η διάταξη αυτή δεν αποτελεί προφανή τροχοπέδη στην ελεύθερη παροχή υπηρεσιών, αφού αποτρέπει τους εγκατεστημένους στο Βέλγιο μεσάζοντες ασφαλειών να προσφέρουν προϊόντα μη εγκατεστημένων ασφαλιστικών επιχειρήσεων;

Απάντηση του κ. Monti εξ ονόματος της Επιτροπής (13 Μαΐου 1996)

Η Επιτροπή εξετάζει επί του παρόντος το βελγικό νόμο της 27ης Μαρτίου 1995 σχετικά με τους μεσάζοντες στο χώρο των ασφαλειών και την πώληση ασφαλιστικών προϊόντων.

Η Επιτροπή έχει την άποψη ότι το άρθρο 10, σημείο 5, του νόμου δεν είναι σύμφωνο με την κοινοτική νομοθεσία, ιδίως τα άρθρα 52 και 59 της Συνθήκης ΕΚ. Ο ασφαλιστικός μεσάζων, για να καταχωρηθεί και να λάβει άδεια λειτουργίας ως μεσάζων στο Βέλγιο, πρέπει να εγγυηθεί ότι για τα ασφαλιστήρια συμβόλαια που προσφέρει, τα οποία συνάπτονται με ασφαλιστικές επιχειρήσεις που δεν έχουν λάβει άδεια λειτουργίας στο Βέλγιο, είναι σύμφωνα με τις βελγικές νομοθετικές και κανονιστικές διατάξεις γενικού συμφέροντος. Ο μεσάζων δεν είναι όμως υποχρεωμένος να εγγυάται ότι τα ασφαλιστήρια συμβόλαια που προσφέρει, τα οποία συνάπτονται με ασφαλιστικές επιχειρήσεις που έχουν λάβει άδεια λειτουργίας στο Βέλγιο, είναι σε συμφωνία με τις βελγικές διατάξεις που αναφέρονται ανωτέρω. Συνεπάγεται ότι το άρθρο 10, σημείο 5, κάνει δυσμενείς διακρίσεις σε βάρος των ασφαλιστικών επιχειρήσεων, που έχουν εγκριθεί σε άλλα κράτη μέλη και στο Βέλγιο λειτουργούν υπό καθεστώς ελεύθερης παροχής υπηρεσιών, ή ελεύθερης εγκατάστασης.

Η Επιτροπή θα επικοινωνήσει με τις βελγικές αρχές για να τις πληροφορήσει για την άποψή της και να ζητήσει τις παρατηρήσεις τους.
ΓΡΑΠΤΗ ΕΡΩΤΗΣΗ E-0867/96 υποβολή: Miguel Arias Caρete (PPE) προς την Επιτροπή (12 Απριλίου 1996)

Θέμα: Εισαγωγή μεξικανικών αβοκάντο στην ΕΕ

Οι εισαγωγές μεξικανικού αβοκάντο στην ΕΕ αυξάνονται επικίνδυνα, θέτοντας σε σοβαρό κίνδυνο την ανάπτυξη του κοινοτικού τομέα παραγωγής. Παρά ταύτα, στην πρόταση για τη μεταρρύθμιση της ΚΟΑ οπωροκηπευτικών δεν περιλαμβάνονται τα αβοκάντο στους κανόνες ποιότητας μεταξύ των προϊόντων του παραρτήματος 1.

Η διαιώνιση αυτής της κατάστασης θα εμπόδιζε τον έλεγχο των εισαγωγών μεξικανικών προϊόντων, πάντοτε σε ευνοϊκότερες τιμές, η ροή των οποίων μπορεί να ελεγχθεί μόνον εάν επιβληθούν στα συγκεκριμένα προϊόντα πρότυπα ποιότητας ανάλογα με τα κοινοτικά.

Κατά συνέπεια, ερωτάται η Επιτροπή εάν προτίθεται να συμπεριλάβει τα αβοκάντο μεταξύ των προϊόντων του παραρτήματος 1, καθορίζοντας σχετικούς κανόνες τυποποίησης και ποιότητας.

Απάντηση του κ. Fischler εξ ονόματος της Επιτροπής (2 Μαΐου 1996)

Η Επιτροπή διαπιστώνει πράγματι ότι οι εισαγωγές μεξικανικών αβοκάντο έχουν αυξηθεί το 1993 και το 1994. Τα διαθέσιμα για το 1995 στοιχεία, που δεν είναι ακόμη πλήρη, επιβεβαιώνουν την εν λόγω τάση. Ωστόσο, φαίνεται ότι η εν λόγω αύξηση πραγματοποιείται εις βάρος άλλων παραδοσιακών προμηθευτών της Κοινότητας. Πράγματι, η συνολικές εισαγωγές του εν λόγω προϊόντος, συμπεριλαμβανομένων όλων των καταγωγών, παραμένουν σχετικά σταθερές κατά την ίδια περίοδο και αποδεικνύουν μία στασιμότητα εκ μέρους των τρίτων χωρών επί της κοινοτικής αγοράς. Υπό τις συνθήκες αυτές η Επιτροπή θεωρεί ότι η εξέλιξη των μεξικανικών εισαγωγών δεν δύνανται να διαταράξει την κοινοτική αγορά.

Η Επιτροπή συμμερίζεται τη γνώμη του Αξιότιμου Μέλους του Κοινοβουλίου σχετικά με τη σημασία των κανόνων ως μέσο που συμβάλλει στη νομιμότητα των συναλλαγών και στη διαφάνεια των αγορών. Διευκρινίζει ότι το ενδεχόμενο εγγραφής του αβοκάντο μεταξύ των προϊόντων που υπόκεινται σε ταξινόμηση σε σχέση με το σύστημα κανόνων, εξετάζεται επί του παρόντος στο πλαίσιο των εργασιών που διαπράττει το Συμβούλιο σχετικά με τη μεταρρύθμιση της κοινής οργάνωσης αγοράς στον τομέα των μεταποιημένων προϊόντων με βάση τα οπωροκηπευτικά ((COM(95) 434 τελικό. )).
ΓΡΑΠΤΗ ΕΡΩΤΗΣΗ E-0567/96 υποβολή: Florus Wijsenbeek (ELDR) προς την Επιτροπή (11 Μαρτίου 1996)

Θέμα: Οχήματα των οποίων η κυκλοφορία επιτρέπεται στη Φινλανδία

Γνωρίζει η Επιτροπή ότι εδώ και λίγο καιρό οι φινλανδικές αρχές σταματούν και επιβάλλουν πρόστιμα, με το επιχείρημα ότι είναι ανασφαλή, ολλανδικά φορτηγά αυτοκίνητα που διέρχονται από τη Φινλανδία με κατεύθυνση, μέσω των πορθμείων τη Ρωσία;

Οι φινλανδικές αρχές θεωρούν ότι τα εν λόγω φορτηγά αυτοκίνητα που είναι εξοπλισμένα με «βραχείς συζευκτήρες» και που δεν είναι μεγαλύτερα από 18 μέτρα και 35 εκατοστά, αλλά πληρούν τα κριτήρια της πρότασης οδηγίας COM(93)679 ((ΕΕ C 38 της 08.02.1994, σελ. 3. )) η οποία εγκρίθηκε ομόφωνα από την Επιτροπή Μεταφορών και Τουρισμού του Ευρωπαϊκού Κοινοβουλίου σε δεύτερη ανάγνωση και η οποία πρόκειται συντόμως να εμφανισθεί ως σημείο Α στην ημερήσια διάταξη του Συμβουλίου Υπουργών, δεν επιτρέπεται να διέρχονται από τη Φινλανδία επειδή, σύμφωνα με τη φινλανδική νομοθεσία, τέτοια φορτηγά αυτοκίνητα επιτρέπεται να κυκλοφορούν μόνο όταν έχουν μήκος 20 μέτρων.

Συμμερίζεται η Επιτροπή την άποψή μου ότι οι φινλανδικές αρχές ερμηνεύουν την ισχύουσα ευρωπαϊκή νομοθεσία με τέτοιο τρόπο ώστε να υπάρχει ισχυρή υποψία για διακριτική προστασία της αγοράς;

Είναι διατεθειμένη η Επιτροπή να έρθει σε επαφή με τις φινλανδικές αρχές προκειμένου να εξασφαλισθεί ότι θα παραμείνει ανεμπόδιστη η κυκλοφορία τέτοιων φορτηγών αυτοκινήτων, που εκπληρώνουν αυτά τα κριτήρια, εν αναμονή της οριστικής έγκρισης της οδηγίας COM(93)679;

Πρόκειται επίσης η Επιτροπή να αναφέρει τί μέτρα προτίθεται να λάβει προκειμένου να καταστήσει σαφές στις φινλανδικές αρχές ότι τόσο η προστασία της αγοράς όσο και οι διακρίσεις στην Ένωση είναι απαράδεκτες μέθοδοι;

Αν ναι, με ποιό τρόπο και αν όχι, για ποιό λόγο;

Απάντηση του κ. Kinnock εξ ονόματος της Επιτροπής (3 Μαΐου 1996)

Η οδηγία 85/3/ΕΟΚ ((EE L 2 της 3.01.1985. )) του Συμβουλίου για το βάρος, τις διαστάσεις και ορισμένα άλλα τεχνικά χαρακτηριστικά ορισμένων οδικών οχημάτων, με τις μετέπειτα τροποποιήσεις της, διασφαλίζει σήμερα την ελεύθερη κυκλοφορία μόνο των συνδυασμών οχημάτων με κινητήρα και ρυμουλκουμένων («οδικοί συρμοί») μήκους έως 18,35 μέτρων.

Η κατάσταση αυτή θα αλλάξει, όταν αρχίσει να ισχύει η νέα οδηγία που έχει προτείνει η Επιτροπή για την αντικατάσταση της οδηγίας 85/3/ΕΟΚ. Στην κοινή θέση που υιοθέτησε, ωστόσο ((EE C 356 της 30.12.1995. )), το Συμβούλιο δεν εγκρίνει τη χρήση βραχειών συσκευών ζεύξης σε συνδυασμούς οχημάτων μήκους άνω των 18,35 μέτρων.

Για τα υπόλοιπα θέματα για τα οποία ερωτάται, η Επιτροπή παραπέμπει το Αξιότιμο Μέλος του Κοινοβουλίου στην απάντησή της στη γραπτή ερώτησή του αριθ. Ε-20/96 ((EE C 173 της 17.06.1996, σελ. 16. )).
ΓΡΑΠΤΗ ΕΡΩΤΗΣΗ P-0708/96 υποβολή: Κωνσταντίνος Χατζηδάκης (PPE) προς το (14 Μαρτίου 1996)

Θέμα: Η τύχη των 1.619 αγνοουμένων της κυπριακής τραγωδίας

Πρόσφατα ο ηγέτης των Τουρκοκυπρίων Ραούφ Ντενκτάς παραδέχθηκε δημόσια σε τηλεοπτική συνέντευξή του ότι και οι 1.619 αγνοούμενοι της κυπριακής τραγωδίας του 1974, ανάμεσα στους οποίους ήταν εκτός από Ελληνοκύπριους, Έλληνες, Βρεταννοί και Αμερικανοί πολίτες, έχουν δολοφονηθεί από τουρκοκυπριακές παραστρατιωτικές οργανώσεις.

Μετά τη συγκλονιστική αυτή δήλωση μπορεί το Συμβούλιο να με πληροφορήσει πως τοποθετείται απέναντι στην κατάσταση που έχει δημιουργηθεί καθώς και τι προτίθεται να πράξει, έτσι ώστε να διακριβωθεί πλήρως και πέρα από κάθε αμφιβολία η τύχη καθενός ξεχωριστά από τους αγνοούμενους, ανάμεσα στους οποίους συγκαταλέγονται και πολλοί πολίτες της Ευρωπαϊκής Ένωσης;

Απάντηση (25 Ιουνίου 1996)

Όπως δήλωσε ο Πρόεδρος του Συμβουλίου στις 13 Μαρτίου 1996 απαντώντας σε προφορική ερώτηση σχετικά με την κατάσταση στην Κύπρο, το Συμβούλιο αποδίδει μέγιστη σημασία στην έρευνα σχετικά με τους αγνοούμενους στην Κύπρο. Το Συμβούλιο παρέχει την ένθερμη υποστήριξή του στην Επιτροπή των Ηνωμένων Εθνών για τους Αγνοουμένους, η οποία δημιουργήθηκε το 1981 και η οποία είναι το κατάλληλο όργανο για τη διεξαγωγή των απαιτούμενων ερευνών.

Το Συμβούλιο είναι συγκλονισμένο από την πρόσφατη δήλωση του κ. Ντενκτάς σχετικά με τη μοίρα των αγνοουμένων. Η δήλωση καθιστά σαφή την ανάγκη να εξακριβωθεί επειγόντως η αλήθεια σχετικά με τη μοίρα των ανθρώπων οι οποίοι θεωρήθηκαν αγνοούμενοι τον Ιούλιο του 1974.

Το Συμβούλιο θα εξακολουθήσει να παρακολουθεί το θέμα εκ του σύνεγγυς και θα θέσει το θέμα στις αρμόδιες αρχές.
ΓΡΑΠΤΗ ΕΡΩΤΗΣΗ E-0555/96 υποβολή: Gianni Tamino (V) προς την Επιτροπή (11 Μαρτίου 1996)

Θέμα: Διανομή κραμβελαίου ως επισιτιστική βοήθεια στην Αγκόλα

Μεταξύ της ανθρωπιστικής βοηθείας που η Ευρωπαϊκή Ένωση αποστέλλει στην Αγκόλα, διανέμεται και σημαντική ποσότητα κραμβελαίου (παραγομένου στην ίδια την Ένωση) που είναι ακατάλληλο για ανθρώπινη διατροφή δεδομένου ότι θεωρείται καρκινογόνο και ως εκ τουτου απαγορεύεται για τη χρήση αυτή στην Ευρώπη. Δυστυχώς όμως το προϊόν αυτό διανέμεται με άλλες επισιτιστικές βοήθειες προκαλώντας μία επικίνδυνη σύγχυση (δεδομένης της δυσχερούς επισιτιστικής κατάστασης μεγάλου τμήματος του πληθυσμού της Αγκόλας και της έλλειψης σαφούς σήμανσης στις φιάλες). Σε ορισμένες περιπτώσεις το προϊον αυτό που προέρχεται από ανθρωπιστικές αποστολές φθάνει ακόμη και να επαναπωλείται ως βρώσιμο λάδι στις αγορές της Αγκόλας και πράγματι έχει βρεθεί στις κουζίνες πολλών σπιτιών. Επίσης, γεγονός ακόμη σοβαρότερο, το προϊόν παραδόθηκε και σε ιταλίδες καλόγριες για ένα πρόγραμμα περίθαλψης παιδιών.

Γνωρίζει η Επιτροπή τα παραπάνω;

Συμφωνεί η Επιτροπή με τη σκοπιμότητα να χρησιμοποιείται για επισιτιστική χρήση το κραμβέλαιο και επομένως να διανέμεται στην Αγκόλα χωρίς να φαίνεται σαφώς στην ετικέττα του προϊόντος ο προορισμός του για ζωοτροφή καθώς και οι ορθοί τρόποι χρήσης;

Ποια μέτρα προτίθεται η Επιτροπή να λάβει ώστε να αποφεύγεται, με ιδιαίτερη αναφορά στα γεγονότα που εξετέθησαν, μία λανθασμένη χρήση των προϊόντων που αποστέλλει σε χώρες που χρειάζονται ανθρωπιστική βοήθεια;

Απάντηση του κ. Pinheiro εξ ονόματος της Επιτροπής (13 Μαΐου 1996)

Η Κοινότητα, μετά από σχετικό αίτημα μη κυβερνητικών οργανώσεων και του Παγκόσμιου Προγράμματος Επισιτισμού, διέθεσε στις εν λόγω οργανώσεις ποσότητα κραμβελαίου για τα προγράμματα δωρεάν διανομής που οι οργανώσεις αυτές υλοποιούν στην Αγκόλα. Στην κυβέρνηση της Αγκόλας διατέθηκε μια ποσότητα ηλιανθελαίου, με σκοπό την πώλησή του στην αγορά 7 με τον τρόπο αυτό θα προκύψουν κεφάλαια υποκατάστασης, που θα χρησιμοποιηθούν για τη χρηματοδότηση αναπτυξιακών σχεδίων.

Όλα τα προϊόντα τα οποία χορηγούνται στο πλαίσιο της κοινοτικής επισιτιστικής βοήθειας φέρουν επισήμανση ανταποκρινόμενη στο περιεχόμενο της ανακοίνωσης της Επιτροπής σχετικά με τα χαρακτηριστικά των προϊόντων που προορίζονται να χορηγηθούν στο πλαίσιο της επισιτιστικής βοήθειας ((ΕΕ C 114 της 29.04.1991. )). Τούτο σημαίνει ότι επιβάλλεται να αναγράφεται το είδος του εκάστοτε προϊόντος στη συσκευασία του.

Το εξευγενισμένο κραμβέλαιο έχει εξαιρετικές τροφικές ιδιότητες για τον άνθρωπο και είναι το φυτικό έλαιο με τις μεγαλύτερες πωλήσεις στην αγορά της Κοινότητας.
ΓΡΑΠΤΗ ΕΡΩΤΗΣΗ P-0374/96 υποβολή: Κατερίνα Δασκαλάκη (UPE) προς το (14 Φεβρουαρίου 1996)

Θέμα: Επιθετική συμπεριφορά της Τουρκίας κατά χώρας-μέλους της ΕΕ

Οι νέες επιθετικές ενέργειες της Τουρκίας στο Αιγαίο, οι οποίες συνιστούν αμφισβήτηση κυριαρχικών δικαιωμάτων και εδαφική διεκδίκηση κατά χώρας-μέλους της ΕΕ με συναφή παραβίαση των διεθνών συνθηκών, έφεραν την Ελλάδα και την Τουρκία στα πρόθυρα πολεμικής αναμέτρησης. Ταυτοχρόνως προέβαλαν έντονο το ερώτημα ως προς την ικανότητα της ΕΕ να προασπίσει τα εξωτερικά της σύνορα.

Ερωτάται το Συμβούλιο, τί θα πράξει προκειμένου να υποχρεωθεί η Τουρκία (χώρα συνδεδεμένη με την ΕΕ και με την πρόσφατη απόφαση για Τελωνειακή Ένωση) να σεβαστεί τις διεθνείς συνθήκες, να σταματήσει τις επίσημες απειλές πολέμου που εκτοξεύει κατά της Ελλάδας (δηλώσεις Τσιλλέρ και Μπαϊκάλ), καθώς και να αποτρέψει νέες ενέργειες όπως η απόβαση στη νήσο Ίμια αλλά και η καταδίωξη ελληνικών αλιευτικών με πυρά από τουρκικά πολεμικά;

Κοινή απάντηση στις γραπτές ερωτήσεις P-0263/96 και P-0374/96 (11 Ιουνίου 1996)

Η Προεδρία του Συμβουλίου προέβη σε δήλωση, ενώπιον του Ευρωπαϊκού Κοινοβουλίου στις 14 Φεβρουαρίου 1996, σχετικά με τη διένεξη μεταξύ της Ελλάδας και της Τουρκίας στο Αιγαίο. Σύμφωνα με τη δήλωση αυτή, η Ένωση βεβαίως ανησυχεί λόγω των προσφάτων προστριβών μεταξύ, αφενός, ενός κράτους μέλους με το οποίο υπάρχει ουσιώδης και ισχυρή αλληλεγγύη και, αφετέρου, μίας γείτονος χώρας που έχει καίριο ρόλο να διαδραματίσει στην περιοχή, και με την οποία η Ευρώπη από δεκαετίες απολαμβάνει μιά σχέση διαλόγου και συνεργασίας.

Η Προεδρία σημείωσε ότι το θέμα δεν τέθηκε επισήμως ενώπιον της Ευρωπαϊκής Ένωσης και, συνεπώς, δεν προέβη σε οιοδήποτε επίσημο διάβημα. Πάντως, η Προεδρία αποφάσισε, διατηρώντας παράλληλα όλες τις ενδεδειγμένες επαφές με την Αθήνα, να ανοίξει ένα δίαυλο επικοινωνίας μέσω των οικείων πρεσβειών ώστε να μπορεί να υπάρχει στενή επαφή με την Τουρκία από τα πρώτα ήδη στάδια της κρίσης. Σκοπός της Προεδρίας ήταν να προωθήσει ειρηνική επίλυση της διένεξης και εξομάλυνση των διμερών σχέσεων: το πρώτο βήμα θα ήταν να υπάρξει συμφωνία για μια μεθοδολογία προς επίτευξη αυτού του στόχου, δίνοντας ιδιαίτερη προσοχή στη δυνατότητα προσφυγής στο Διεθνές Δικαστήριο της Χάγης ή σε διεθνή διαιτησία ή σε συνδυασμό αυτών ή και άλλων μέσων.

Επί πλέον, η Ιταλία προσπάθησε να ικανοποιήσει το αίτημα της Ελλάδας να εξευρεθούν τα σχετικά νομικά κείμενα, του 1932 και του 1947, με το πνεύμα της μεγαλύτερης αλληλεγγύης προς κράτος μέλος της Ευρωπαϊκής Ένωσης.

Ακόμη, το Συμβούλιο θα ήθελε να υπενθυμίσει ότι, εάν χρειάζεται, οιοδήποτε μέλος του Συμβουλίου ή της Επιτροπής μπορεί να ζητήσει την εγγραφή αυτού του σημείου στην ημερήσια διάταξη της συνόδου του.

Σ' αυτό το πλαίσιο το Συμβούλιο μπορεί να συμβάλει κατά τον καλύτερο τρόπο στην οικοδόμηση εμπιστοσύνης μεταξύ ενός κράτους μέλους και ενός εταίρου στενής συνεργασίας.